Predkladacia správa
Pôsobnosť vlády SR, ktorá vyplýva z čl. 119 ústavy SR, obsahuje oprávnenie rozhodovať nielen o programovej orientácii prevodu majetku štátu na iné osoby, ale aj o prevode konkrétneho majetku štátu na konkrétne osoby. Zásadným opatrením vlády SR na zabezpečenie hospodárskej a sociálnej politiky SR pri prevode majetku štátu na iné osoby je také opatrenie, ktorým sa majetok štátu priamo prevedie na subjekt najlepšie spôsobilý nakladať s týmto majetkom. Zákonom č. 92/1991 Zb. o podmienkach prevodu majetku štátu na iné osoby v znení neskorších predpisov, zákonodarca umožňuje vláde SR uplatniť právo, ktoré je implikované v pôsobnosti vlády SR ustanovenej v čl. 119 písm. d) ústavy.
Deľba moci v právnom štáte, kompetencie, práva, povinnosti a zákonom upravené postupy orgánov štátu, vytvárajú nevyhnutný predpoklad pre ústavnú rovnováhu. Jej súčasťou je aj systém deľby moci na zákonodarnú, výkonnú a súdnu moc, ktoré sú v parlamentnej demokracii autonómne a vzájomne prepojené väzbami ústavnej kontroly a spolupráce.
V procese privatizácie nie je dôležité len vydanie rozhodnutia o tom, ktoré odvetia štátneho hospodárstva sa budú privatizovať a v akom rozsahu. Podľa čl. 55 ods. 1 ústavy "hospodárstvo SR sa zakladá na princípoch sociálne a ekologicky orientovanej trhovej ekonomiky." Rozvoj ekonomiky v súlade s čl. 55 ods. 1 ústavy predstavuje náročný a zložitý proces, v ktorom štát má opodstatnený záujem na tom, aby subjekty súkromného práva pôsobili aj v intenciách ekonomickej politiky štátu. Povahu zásadného opatrenia na zabezpečenie hospodárskej a sociálnej politiky SR má aj rozhodnutie o tom, ktorá súkromná osoba nadobudne privatizovaný majetok štátu.
V Programovom vyhlásení vlády SR sa vláda zaviazala v záujme dokončenia privatizácie štátnych podnikov, majetkových účastí štátu, FNM, prehodnotiť a nanovo definovať strategický záujem a účasť štátu v odvetviach energetiky a iných, s cieľom zabezpečiť efektívny výkon práv a povinností štátu. Vláda sa zaviazala vytvoriť predpoklady pre vstup zahraničných investorov, najmä strategických do procesu privatizácie. Na splnenie tejto úlohy je nielen dôležité schváliť privatizáciu podniku, ale aj zasiahnuť do výberu a právneho postavenia nadobúdateľa majetku štátu. Účelom určenia subjektu vlastníka je rozhodnúť o štruktúre a orientácii odvetvia hospodárstva a má v zmysle čl. 55 ods. 2 ústavy povahu zásadného opatrenia na zabezpečenie hospodárskej a sociálnej politiky SR.
Obsahom poslaneckého návrhu na schválenie návrhu na vyhlásenie refernda, je obmedzenie ústavou priznanú pôsobnosť vlády, ako orgánu výkonnej moci, a bola zverená Národnej rade SR ako zákonodarnej moci, čo bude mať za následok, že vláde sa pri privatizácii prirodzených monopolov odoberie rozhodovacia právomoc priznaná vláde čl. 119 ústavy Týmto zásahom sa vytvoria dva druhy rozhodovacích orgánov, ktoré budú vydávať rozhodnutia o prevode majetku štátu na konkrétneho nadobúdateľa a to vláda v ostatných prevodoch majetku štátu a NR SR pri prevode majetku prirodzených monopolov.

NR SR prijala uznesenia č. 1017 zo dňa 14.9.2000 k zámeru a postupu privatizácie SPP, š.p. , uznesenie č. 1151 zo dňa 29.11.2000 k zámeru a postupu privatizácie spoločnosti Transpetrol a.s., uznesenie č. 1406 zo dňa 18.5.2001 k zámeru a postupu privatizácie Západoslovenských energetických závodov, Stredoslovenských energetických závodov, Východoslovenských energetických závodov.
Účelom referenda je zabezpečiť občanom štátu - ako nositeľovi originárnej (primárnej) moci, aby bezprostredne spolupôsobili pri tvorbe štátnej vôle. V demokratickom parlamentnom systéme, tak ako je zakotvený v ústave SR, však občania sami uznávajú, že originárna moc je obmedzená ústavou, ktorú prijal ústavodarný orgán, a ktorému občania delegovali svoju moc. Politický podtext poslaneckého návrhu na schválenie návrhu na vyhlásenie referenda je nespochybniteľný a je predurčený samotnou povahou otázok tvoriacich predmet poslaneckého návrhu, ktorým sa má schváliť návrh na vyhlásenie referenda. 
Proces privatizácie prirodzených monopolov ako je SPP, a.s. elektroenergetické podniky, SE, a.s., Transpetrol je zo strany vlády SR zabezpečovaný dostatočne transparentne, čomu svedčí zákonná povinnosť vlády SR predložiť na rokovanie NR SR zámer a postup privatizácie toho ktorého prirodzeného monopolu NR SR., proces výberu nadobúdateľa, podmienky výberu, kritéria výberu a ďalšie náležitosti, ktoré predchádzajú samotnému rozhodnutiu vlády SR, ministerstvo pre správu a privatizáciu národného majetku realizuje aj za účasti poslancov NR SR či už koaličných alebo opozičných čím umožňuje vzájomnú kontrolovateľnosť výkonnej a zákonodarnej moci. 
Na základe vyššie uvedeného, Ministerstvo pre správu a privatizáciu národného majetku SR, poslanecký návrh zákona poslanca Roberta Fica, na schválenie návrhu na vyhlásenie referenda odporúča neschváliť.